1.Įvadas

1.1. Apie ENISA

Europos Sąjungos tinklų ir informacijos apsaugos agentūra (ENISA) įsteigta 2004 m., o jos įgaliojimai periodiškai atnaujinami. Dabartiniai ENISA įgaliojimai nustatyti Reglamentu (ES) Nr. 526/2013 (toliau – ENISA reglamentas) ir baigiasi 2020 m. birželio 19 d.

ENISA įgaliota prisidėti prie aukšto lygio tinklų ir informacijos saugumo užtikrinimo Sąjungoje. ENISA reglamente nustatyti konkretūs agentūros tikslai:

·vystyti ir išlaikyti aukšto lygio ekspertines žinias;

·padėti Sąjungos institucijoms, įstaigoms, tarnyboms ir agentūroms vystyti tinklų ir informacijos saugumo politiką;

·padėti Sąjungos institucijoms, įstaigoms, tarnyboms ir agentūroms ir valstybėms narėms įgyvendinti politiką, būtiną įgyvendinti tinklų ir informacijos saugumo teisinius ir norminius reikalavimus, nustatytus esamuose ir būsimuose Sąjungos teisės aktuose, ir taip padėti užtikrinti tinkamą vidaus rinkos veikimą;

·padėti Sąjungai ir valstybėms narėms didinti ir stiprinti savo pajėgumus ir parengtį užkirsti kelią tinklų ir informacijos saugumo problemoms ir incidentams, juos nustatyti ir į juos reaguoti;

·naudotis savo ekspertinėmis žiniomis siekiant skatinti platų subjektų iš viešojo ir privačiojo sektorių bendradarbiavimą.

Be to, Direktyva (ES) Nr. 2016/1148 dėl priemonių aukštam bendram tinklų ir informacinių sistemų saugumo lygiui visoje Sąjungoje užtikrinti (toliau – TIS direktyva) ES teisėkūros institucijos nusprendė skirti ENISA svarbų vaidmenį įgyvendinant kibernetinio saugumo teisės aktus. Visų pirma Agentūra CSIRT tinklui (sukurtam siekiant skatinti greitą ir veiksmingą operatyvinį valstybių narių bendradarbiavimą) teikia sekretoriato paslaugas, taip pat padeda Strateginio bendradarbiavimo grupei vykdyti savo užduotis. Be to, pagal TIS direktyvą reikalaujama, kad ENISA padėtų valstybėms narėms ir Komisijai teikti ekspertines žinias, konsultuoti ir palengvinti keitimąsi geriausia praktika.

Agentūra yra įsikūrusi Graikijoje, jos administracinė buveinė yra Heraklione (Kretoje), o pagrindinė veikla vykdoma Atėnuose. Agentūroje dirba 84 darbuotojai, o jos metinis veiklos biudžetas – 11,25 mln. EUR. Agentūrai vadovauja vykdomasis direktorius, o valdymo funkciją atlieka valdančioji taryba, vykdomoji valdyba ir nuolatinė suinteresuotųjų subjektų grupė. Neoficialus nacionalinių ryšių palaikymo pareigūnų tinklas sudaro sąlygas lengviau informuoti valstybes nares.

1.2. Ataskaitos tikslas

Pagal ENISA reglamento 32 straipsnį reikalaujama, kad Komisija iki 2018 m. birželio 20 d. atliktų ENISA vertinimą, „kad visų pirma būtų įvertintas agentūros ir jos darbo metodų poveikis, veiksmingumas ir naudingumas“, ir apsvarstytų, ar reikia pratęsti dabartinius įgaliojimus.

Atsižvelgdama į reikšmingus kibernetinio saugumo padėties pokyčius, įvykusius nuo 2013 m., kai buvo priimtas dabartinis ENISA reglamentas, taip pat į pasiektą politikos, rinkos, ir technologijų brandos lygį, Komisija savo 2016 m. Komunikate dėl Europos kibernetinio atsparumo sistemos stiprinimo ir kibernetinio saugumo pramonės konkurencingumo ir novatoriškumo skatinimo paskelbė paspartinsianti ENISA veiklos vertinimą ir peržiūrą. Visų pirma Komisija pažymėjo, kad ENISA veiklos peržiūra būtų galimybė sustiprinti agentūros pajėgumus ir gebėjimus tvariai padėti valstybėms narėms siekti kibernetinio saugumo atsparumo.

Ši vizija dar kartą buvo patvirtinta 2016 m. Tarybos išvadose, kuriose pripažinta, kad „kibernetinės grėsmės ir pažeidžiamumas toliau keisis ir intensyvės, todėl bus reikalingas nuolatinis ir glaudesnis bendradarbiavimas, ypač valdant didelio masto tarpvalstybinius kibernetinio saugumo incidentus“. Šiose išvadose dar kartą patvirtinta, kad „ENISA reglamentas – vienas iš pagrindinių ES kibernetinio atsparumo sistemos elementų“.

ENISA vertinimo rezultatais remtasi atliekant poveikio vertinimą, pateikiamą kartu su pasiūlymu dėl Reglamento dėl Europos Sąjungos tinklų ir informacijos apsaugos agentūros (ENISA, „ES kibernetinio saugumo agentūra“), kuriuo panaikinamas Reglamentas (ES) Nr. 526/2013, ir dėl informacinių ir ryšių technologijų kibernetinio saugumo sertifikavimo (Kibernetinio saugumo aktas).

Pagal ENISA reglamento 32 straipsnį Komisija vertinimo ataskaitą kartu su savo išvadomis turi perduoti Europos Parlamentui, Tarybai ir valdančiajai tarybai. Prie šios suvestinės ataskaitos pridedamas Komisijos tarnybų darbinis dokumentas dėl Europos Sąjungos tinklų ir informacijos saugumo agentūros vertinimo (SWD(2017) 502).

2.Pagrindiniai vertinimo rezultatai

Pagal Komisijos geresnio reglamentavimo gaires, atsižvelgiant į agentūros veiklos rezultatus, valdymą, vidaus organizacinę struktūrą ir darbo metodus, įvertintas jos veiksmingumas, naudingumas, nuoseklumas, aktualumas ir kuriama Europos pridėtinė vertė.